# Odgovori na pogosta vprašanja o lokalnih volitvah

## RAZPIS VOLITEV

### Kdo razpiše redne lokalne volitve?

Redne lokalne volitve v letu lokalnih volitev v mesecu juliju razpiše predsednik Državnega zbora Republike Slovenije, volitve pa se opravijo tretjo nedeljo v novembru.

### Kdo razpiše volitve v svete ožjih delov občine (krajevnih, vaških in četrtnih skupnosti)?

Redne volitve v svete ožjih delov občine razpiše župan, opravijo pa se hkrati z volitvami članov občinskega sveta in župana.

## VOLILNI ORGANI

### Ali lahko tajnik občinske volilne komisije kandidira na lokalnih volitvah?

Ne. Član volilnega organa je tudi tajnik in zanj velja, da ne more hkrati kandidirati na volitvah in ne more biti določen za predstavnika ali zaupnika liste kandidatov (25. člen ZVDZ).

### Kaj je pluralna sestava volilnega organa?

Člani občinskih volilnih komisij in njihovi namestniki se imenujejo po predlogih političnih strank in list skupin volivcev, pri čemer se pri vrstnem redu imenovanja upošteva njihova pluralna zastopanost. Tako se pri njihovem oblikovanju najprej upoštevajo predlogi političnih strank in list skupin volivcev, s katerih list kandidatov so bili na zadnjih volitvah izvoljeni kandidati v občinski svet, in sicer po vrstnem redu glede na število izvoljenih kandidatov, nato pa predlogi drugih političnih strank, drugih organizacij občanov in občani.

### Ali je lahko ista oseba imenovana v občinsko volilno komisijo in posebno volilno komisijo?

Nihče ne more biti član več kot enega volilnega organa.

### Ali se občan, ki ni bil imenovan v volilni odbor, lahko pritoži?

Ne, članstvo v volilnem odboru ni pravica. Občinska volilna komisija kandidatov, ki jih ne imenuje, o tem ne obvešča. Na odločitev komisije ni pritožbe.

### Ali lahko ožji sorodnik člana občinske volilne komisije kandidira na volitvah?

Tako kandidiranje ni v nasprotju z zakonom.

### Ali je lahko član volilnega odbora sorodnik kandidata, ki kandidira na volišču, na katerem deluje ta odbor ?

Ne. Predsednik, član volilnega odbora in njun namestnik ne morejo biti zakonec, oče, mati, otrok, sestra ali brat, posvojitelj ali posvojenec kandidata v volilni enoti, v kateri je ta volilni odbor imenovan, niti ne morejo živeti s kandidatom v zunajzakonski skupnosti ali registrirani istospolni partnerski skupnosti. Če je takšna oseba imenovana v volilni odbor, mora pristojno občinsko volilno komisijo v treh dneh po javni objavi kandidatur oziroma list kandidatov obvestiti o svojem sorodstvenem ali drugem razmerju s kandidatom.

### Ali morajo člani volilnih odborov imeti stalno prebivališče v volilni enoti, kjer so imenovani na volišče, ali pa je dovolj, da izpolnjujejo pogoj stalnega prebivanja v občini?

Člani volilnega odbora morajo imeti stalno prebivališče v občini.

### Kako ravnati v primeru, da je občinski volilni komisiji po razpisu volitev prenehal mandat?

Če je občinski volilni komisiji prenehal mandat po razpisu volitev, se jim mandat podaljša do konca volitev.

### Ali mora imeti predsednik občinske volilne komisije stalno prebivališče v občini?

Ne. Predvsem v manjših občinah se lahko zgodi, da med občani ni sodnika ali diplomiranega pravnika. Ker zakon o lokalnih volitvah izrecno določa, da mora biti predsednik komisije sodnik ali diplomiran pravnik, se pri njegovem imenovanju lahko imenuje tudi oseba, ki ne uresničuje volilno pravico v občini, torej tam nima stalnega prebivališča. Ostali člani in namestniki članov morajo imeti stalno prebivališče v občini.

## KANDIDIRANJE

### Kdo in kako lahko predlaga kandidata na lokalnih volitvah?

Kandidate za člane občinskega sveta in župane predlagajo stranke ali skupine volivcev, seveda pa morajo imeti soglasje posameznika za kandidaturo. Kandidat mora imeti stalno bivališče v volilni enoti, v kateri kandidira za člana občinskega sveta oziroma v občini, v kateri kandidira za župana. Vsakdo lahko kandidira za člana občinskega sveta samo v eni volilni enoti in samo na eni listi kandidatov. Vsak predlagatelj, ne glede na to ali gre za politično stranko ali za skupino volivcev, lahko določi po eno listo kandidatov v vsaki volilni enoti.

### Ali morajo na lokalnih volitvah skupine volivcev za določitev kandidature zbrati določeno število volivcev za vsake volitve, četudi so se medtem že uvrstile v občinski svet?

Vsi predlagatelji, ne glede na rezultate prejšnjih volitev v občinski svet, morajo za vsake volitve posebej izpolniti pogoj za vložitev kandidature, to je predložiti listo kandidatov s podporo politične stranke ali z zahtevanim številom podpor.

**Koliko podpisov volivcev je potrebnih za vložitev kandidature za člana občinskega sveta in župana?**

Pogoj za vložitev kandidature oziroma liste kandidatov s podpisi volivcev za občinski svet je najmanj 1 % podpisov od števila volivcev v volilni enoti na dan razpisa volitev, vendar ne manj kot 30 in ne več kot 1000. Za vložitev kandidature za župana s podpisi volivcev pa zakon zahteva najmanj 2 % od števila volivcev v občini, ki so glasovali v prvem krogu na zadnjih rednih volitvah za župana, vendar ne manj kot 15 in ne več kot 2500.

### Koliko podpisov volivcev je potrebnih za vložitev kandidature za člana občinskega sveta predstavnika narodne skupnosti?

Kandidat italijanske in madžarske narodne skupnosti mora predložiti podporo najmanj 15 volivcev.

### Koliko podpisov volivcev je potrebnih za vložitev kandidature za člana občinskega sveta predstavnika romske skupnosti?

Kandidata lahko podpre najmanj 15 volivcev ali organ društvene organizacije.

### Ali lahko skupina volivcev pri volitvah po večinskem volilnem sistemu predlaga tri kandidate v volilni enoti in koliko podpisov podpore mora priložiti?

Lahko. Vsaka skupina volivcev lahko določi največ toliko kandidatov, kolikor članov občinskega sveta se voli v volilni enoti.

Vsak volivec sme dati podporo s podpisom samo enemu predlogu kandidatov, ki se volijo po večinskem načelu, ali samo eni listi kandidatov. Zato v primeru, ko se v volilni enoti voli tri kandidate, podpis enega volivca velja za vse tri kandidate. S podpisom volivec podpre en predlog kandidature pri večinskem sistemu, ne glede na to, ali predlog vsebuje enega, dva ali tri kandidate.

### Ali imajo lahko kandidature ali liste kandidatov, ki jih predlagajo skupine volivcev, v več volilnih enotah enako ime?

Ime predlagatelja je v obeh volilnih sistemih ime in priimek enega izmed volivcev z dodatkom »in skupina volivcev«. Če skupina volivcev predlaga listo kandidatov za volitve članov občinskega sveta po proporcionalnem načelu, se ime predlagatelja (ime in priimek enega izmed volivcev z dodatkom »in skupina volivcev«) šteje za ime liste kandidatov le, če volivci ne določijo drugega imena liste. V večinskem volilnem sistemu pa kandidatura ali seznam posamičnih kandidatur, ki ga predlaga skupina volivcev, ne more nositi imena liste, ker se izraz »lista kandidatov« uporablja samo za kandidiranje na volitvah, ki se opravijo po proporcionalnem volilnem sistemu.

### Ali je lahko eden od kandidatov predlagatelj kandidatne liste za občinski svet določene volilne enote (večinski sistem)? Ali je lahko predlagatelj kandidat za župana?

Da, če je eden od podpisnikov (ali vsi, ki jih ista skupina volivcev podpre) kandidat za člana občinskega sveta v tej volilni enoti. Enako velja v primeru, da je skupina volivcev predlagatelj kandidata za župana. Tudi volivec, ki je kandidat za člana občinskega sveta ali kandidat za župana član politične stranke v občini, lahko v skladu s pravili stranke sodeluje pri oblikovanju predloga za lastno kandidaturo.

### Ali se glede na to, da je območje občine razdeljeno na več volilnih enot (večinski sistem), za vsako volilno enoto vlaga kandidature oz. listo kandidatov za občinski svet posebej, čeprav je predlagatelj v vseh volilnih enotah isti (npr. Janez Novak in skupina volivcev) in predlaga liste za vse volilne enote?

V vseh volilnih enotah lahko kandidate za člane občinskega sveta določijo le politične stranke v občini, posamezna skupina volivcev pa lahko s podpisovanjem določi predlog kandidata oziroma kandidatov samo v volilni enoti, v kateri imajo vsi v skupini volivcev stalno prebivališče v tej volilni enoti.

### Ali je nezdružljivo, da član posebne občinske volilne komisije za volitve predstavnikov italijanske narodnosti kandidira na volitvah za člana občinskega sveta?

V primeru, da članposebne občinske volilne komisije za volitve predstavnikov italijanske narodnosti na volitvah v občinski svet kandidira za člana, ki se voli na podlagi splošne volilne pravice, je treba upoštevati, da gre za iste redne lokalne volitve, katerih rezultat je izvolitev novega občinskega sveta. Član volilnega organa ne more hkrati kandidirati na volitvah, ki jih vodi. Če član volilnega organa sprejme kandidaturo, mu po zakonu preneha funkcija člana v volilnem organu.

### Kako se pri lokalnih volitvah upoštevajo enake možnosti moških in žensk v primeru proporcionalnih volitev?

Politična stranka ali volivci, ki v volilni enoti določijo več kot enega kandidata za člana občinskega sveta, morajo določiti kandidate oziroma kandidatne liste tako, da pripada vsakemu od obeh spolov najmanj 40 % kandidatur oziroma mest na kandidatni listi ter svoje kandidate oziroma kandidate na prvi polovici kandidatne liste razporediti izmenično po spolu, kar pa ne velja za kandidatne liste, na katerih so uvrščeni trije kandidati oziroma kandidatke, pri čemer mora biti na kandidatni listi, na katero so uvrščeni trije kandidati oziroma kandidatke, najmanj en predstavnik vsakega od spolov.

### Kako upoštevati sistem spolnih kvot v okviru večinskega volilnega sistema?

V sistemu večinskih volitev se glasuje neposredno o kandidatih. Spolne kvote v večinskem volilnem sistemu se uporabljajo na naslednje možne načine:

* če se v volilni enoti voli enega člana občinskega sveta ali predlagatelj predlaga samo enega kandidata (če se volijo dva oziroma trije) ni vezan na pravila zagotavljanja enakih možnosti obeh spolov;
* če se v volilni enoti voli dva člana občinskega sveta, je isti predlagatelj, če predlaga dva kandidata, dolžan predlagati enega moškega in eno žensko;
* če se v volilni enoti voli tri člane občinskega sveta, je isti predlagatelj,
	+ če predlaga dva kandidata dolžan predlagati enega moškega in eno žensko in
	+ če predlaga tri kandidate dolžan upoštevati pravilo iz drugega odstavka 70.a člena (najmanj eden vsakega od obeh spolov);
* če se v volilni enoti voli sedem članov občinskega sveta, je isti predlagatelj dolžan upoštevati tako pravilo o najmanj 40 % kandidatov vsakega od spolov na listi kandidatov kot pravilo o izmenični uvrstitvi kandidatov in kandidatk na prvi polovici liste (prvih štirih – dve kandidatki in dva kandidata razporejeni izmenično). Če na listi kandidatov pravilo zadrge ni upoštevano, občinska volilna komisija kandidatur ne zavrne, ker to ni vsebinska napaka, kot to velja pri kandidatnih listah za proporcionalne volitve.

### Kdaj se lahko začne zbirati podpise podpore kandidatom oziroma kandidatnim listam?

Z aktom o razpisu rednih lokalnih volitev se določi tudi dan, s katerim začnejo teči roki za volilna opravila.

Od dneva, ko pričnejo teči roki za volilna opravila, je obrazce za podporo mogoče dobiti na upravnih enotah. Zbiranje podpisov podpore je treba končati do dneva, določenega za oddajo kandidatur. Ta dan je znotraj delovnih ur organa še mogoče potrditi obrazec na upravni enoti.

### Kdaj se določijo zaporedne številke kandidatnih list?

Občinska volilna komisija sestavi seznam potrjenih list kandidatov v volilni enoti po vrstnem redu, ki se določi z žrebom. Žreb se opravi pred javno objavo kandidatnih list.

### Ali mora imeti kandidat za člana sveta krajevne skupnosti stalno prebivališče v krajevni skupnosti oziroma volilni enoti v krajevni skupnosti?

Da, kandidat mora imeti stalno prebivališče v volilni enoti, v kateri kandidira za člana sveta krajevne skupnosti.

### Kdo lahko da podporo kandidatu za člana sveta krajevne skupnosti? Ali morajo imeti volivci, ki podprejo kandidata, stalno prebivališče v volilni enoti krajevne skupnosti ali pa je dovolj, če imajo stalno prebivališče v krajevni skupnosti?

Volivci, ki podprejo kandidata, morajo imeti stalno prebivališče v volilni enoti.

Podporo lahko da skupina najmanj desetih volivcev, pri čemer se podpisi dajejo na seznam, ki vsebuje osebne podatke podpisnikov: ime in priimek, rojstni datum in naslov stalnega prebivališča, če so podpisniki državljani druge države članice EU, pa naslov začasnega prebivališča, če nimajo prijavljenega stalnega prebivališča v Republiki Sloveniji. Podatke v seznamu podpisnikov overi občinska volilna komisija.

### Ali sme OVK objaviti seznam vloženih in potrjenih kandidatur na svetovnem spletu?

V skladu s prakso Državne volilne komisije tudi Občinske volilne komisije lahko na spletni strani občine objavijo podatke o vloženih kandidaturah, vendar le ime liste in predlagatelja ter datum vložitve, ne pa tudi osebnih podatkov vlagatelja ali kandidatov. Za objave celotnih vloženih kandidatur in kandidatnih list na spletnih straneh, kjer veljajo strožja merila, ni izrecne zakonske podlage.

Drugače pa je pri že potrjenih kandidaturah in kandidatnih listah. Objava seznamov potrjenih list kandidatov za volitve v občinske svete, volitve županov in volitve v svete krajevnih, vaških in četrtnih skupnosti je zakonita.

### Ali je mogoče izdelati eno obvestilo volivcem za 1. in 2. krog volitev za župana?

Da, obvestilo volivcem velja tudi za drugi krog, če v obvestilu to piše. Volivcem, ki pridobijo volilno pravico po 1. krogu glasovanja (na primer dopolnijo 18 let po dnevu 1. glasovanja) se pošlje vabilo samo za glasovanje za 2. krog volitev.

### Ali lahko kandidat, ki mu je bila potrjena kandidatura, odstopi pred dnem glasovanja?

Ne. Soglasje h kandidaturi je nepreklicno in ga naknadno ni mogoče odtegniti.

### Ali lahko izvoljeni kandidat zavrne potrditev mandata po dnevu glasovanja?

Ne. Izjava izvoljenega kandidata za člana občinskega sveta, da ne sprejema mandata, podana pred potrditvijo mandata, nima pravnega učinka. Občinski svet opravi svoje konstituiranje s potrditvijo mandatov članom občinskega sveta na podlagi poročila občinske volilne komisije in potrdil o izvolitvi. Po potrditvi mandata pa lahko novoizvoljeni član občinskega sveta, ki mu je bil potrjen mandat, odstopi. Če odstopi prej kot v šestih mesecih od potrditve mandata, mora občinska volilna komisija razpisati nadomestne volitve.

GLASOVANJE

**Ali na lokalnih volitvah lahko glasujem izven kraja stalnega prebivališča ali iz tujine?**

Ne, zakon za lokalne volitve glasovanja iz tujine in glasovanja izven kraja stalnega prebivališča (t.i. OMNIA volišča) ne dopušča.